מתי טוכפלד

מתניה (מתי) חיים טוכפלד (נולד בי"ז באב ה'תשל"ז, 1 באוגוסט 1977) הוא עיתונאי חרדי. כתב ופרשן פוליטי של מעריב, ומגיש תוכניות ברדיו גלי ישראל וכאן מורשת.

 קורות חיים 
טוכפלד נולד וגדל בגבעתיים, בן לדבורה ולעיתונאי מיכאל טוכפלד, במשפחה דתית לאומית. שירת בצה"ל בחיל השריון בחטיבה 7 באזור רמת הגולן, והשתתף כאיש מילואים במלחמת לבנון השנייה. בוגר אוניברסיטת אריאל ואוניברסיטת בר-אילן שם סיים בהצטיינות תואר ראשון במדעי המדינה ותקשורת.

בשנת 2000 החל את דרכו העיתונאית בעיתון "מקור ראשון", בסיקור תחום הפוליטיקה והמשפט. כשנה אחר כך הצטרף לחסידות חב"ד, ובהמשך עזב את העיתון. היה כתב במקומון מלאבס של רשת שוקן, באתר "חדשות מחלקה ראשונה" וברדיו קול חי. נבחר כאחד משלושת מזכירי תא כתבי הכנסת, בבחירות שנערכו בקרב כלל הכתבים הפרלמנטריים בישראל.

עם הקמת ישראל היום ב-2007 הצטרף לעיתון ככתב לענייני מפלגות. עסק בסיקור התחום הפוליטי והנעשה בלשכותיהם של ראש הממשלה והשרים, במרכזי המפלגות, חברי הכנסת ופעילי השטח. שימש ככתב הפוליטי של העיתון, והיה בעל טור שבועי קבוע העוסק בפרשנות פוליטית. באוגוסט 2018 החל לשמש כפרשן הפוליטי של העיתון.

ב"ישראל היום" חשף, ששבין היתר, את פרשת הקמפיין המכפיש של יצחק הרצוג נגד שלי יחימוביץ' בפריימריז של מפלגת העבודה ב-2013, חשיפה שהביאה לחקירת משטרה וכתבי אישום, את פרשת החוקר הפרטי שהפעיל נפתלי בנט נגד ראשי הבית היהודי, שורת חשיפות והקלטות על משבר המנהיגות בש"ס לאחר פטירת הרב עובדיה יוסף, ועוד.

באוקטובר 2025 הצטרף לעיתון מעריב השבוע על תקן פרשן פוליטי במקום קלמן ליבסקינד שעזב.

 התקרבות לחב"ד 
בשנת ה'תשס"א, בתקופת עבודתו ב"מקור ראשון", החל טוכפלד להתקרב לחסידות חב"ד. התהליך החל כאשר שבת בבית חב"ד באפר וסט סייד במסגרת טיול בניו יורק, ובעקבותיה נשאר לחגוג את יום הכיפורים, סוכות, ושמחת תורה במרכז חב"ד העולמי - 770. לדבריו, שם השתכנע באמת בהנהגת ובמשיחיות הרבי. בעקבות שאלה ב"אגרות קודש", החל ללמוד עם חסיד חב"ד בשם מנחם שמח מלוד. התחתן, והפך לחסיד חב"ד.

כשעבד ב"קול חי", הוצע לו לעבור לעבוד ב"ישראל היום", שעדיין לא קם, והוא חשש מהסיכון. לדבריו מה שהכריע, הייתה תשובתו של הרבי ב"אגרות קודש":. בחורף ה'תשס"ז, לקראת מעברו לתפקידו החדש, הגיע שוב ל-770 עם בני טיטלבוים, רן יבנאי, וצביקה ברוט שהיו במשלחת לניו יורק באותו הזמן.

במסגרת עבודתו החל גם לעסוק בפעילות חב"דית במשכן הכנסת בירושלים, ולנצל את קשריו להפצת יהדות. בשנת ה'תשע"ד יזם שיעור שבועי בספר התניא במזנון הכנסת, אותו הוא מוסר בעצמו, בהשתתפות חברי כנסת.

בשנת ה'תשע"ב עורר סערה, כשאמר בריאיון ברדיו קול ברמה ש"הרבי הוא נשיא הדור, והוא ממשיך להנהיג את חסידות חב"ד", וטען שבביקורו ב-770 ראה את הרבי מחב"ד. בהמשך סייג והבהיר את דבריו, והתעמת בעניין עם דובר חסידות חב"ד הרב מנחם ברוד. בהמשך שהו השניים יחד בשבת.

 רדיו 
טוכפלד משמש שדר ברדיו גלי ישראל. בשנת 2012 הגיש תוכנית שבועית בתחנה עם אביו מיכאל. מיולי 2020 מגיש הוא את יומן הצוהריים בתחנה.

בשנת 2016 החל להגיש תוכנית שבועית עם רעייתו ברשת מורשת. לאחר הקמת התאגיד התוכנית, "הטוכפלדים", משודרת בכאן מורשת בשם בימי חמישי בלילה.

כמו כן מרבה להופיע כפנאליסט בתוכנית "חדשות הלילה" בערוץ עכשיו 14.

 חיים אישיים 
נשוי לנעמה, מנהלת פרסום ברשות הטבע והגנים ולזוג שישה ילדים. מתגוררים בגבעת מרדכי בירושלים.

 קישורים חיצוניים 

 עמוד התוכנית "הטוכפלדים", באתר תאגיד כאן

 , וריאיון המשך, באתר חב"ד אינפו, כ"ד בכסלו ה'תשס"ו (2005)
  מתי טוכפלד, הכתב הפוליטי של עיתון "ישראל היום", נואם בכנס השלוחים השנתי, ראש חודש כסלו ה'תשע"ג ב-770
 צביקה גרוניך, קוראי 'ישראל היום' עודכנו: הכתב הפוליטי חזר בתשובה, ט' באדר ה'תשע"ג, באתר חב"ד COL


 בנצי פרישמן, סיפור חייו האישי של הפרשן הפוליטי מתי טוכפלד, באתר הגאולה

 הערות שוליים 

קטגוריה:פובליציסטים ישראלים
קטגוריה:בעלי טור ישראלים
קטגוריה:פרשנים פוליטיים ישראלים
קטגוריה:כתבים פרלמנטריים ישראלים
קטגוריה:סגל מקור ראשון
קטגוריה:סגל מעריב השבוע
קטגוריה:סגל ישראל היום
קטגוריה:סגל גלי ישראל
קטגוריה:סגל רדיו קול חי
קטגוריה:סגל תאגיד השידור הישראלי - שידורי הרדיו
קטגוריה:עיתונאים חרדים ישראלים
קטגוריה:עיתונאים ושדרנים חסידי חב"ד
קטגוריה:עיתונאי קווי הנייעס
קטגוריה:בוגרי אוניברסיטת אריאל בשומרון
קטגוריה:בוגרי אוניברסיטת בר-אילן
קטגוריה:ירושלים: אישים
קטגוריה:ישראלים שנולדו ב-1977